คลังจ่อขายพันธบัตรไทยเข้มแข็งก็อกสอง 8 หมื่นล้าน
โพสต์ทูเดย์-กระทรวงการคลังเตรียมออกพันธบัตรออมทรัพย์ไทยเข้มแข็งอีกครั้งปลายไตรมาส 1 ปีนี้ วงเงิน 5-8 หมื่นล้านบาท
11 ม.ค. 2553

โพสต์ทูเดย์-กระทรวงการคลังเตรียมออกพันธบัตรออมทรัพย์ไทยเข้มแข็งอีกครั้งปลายไตรมาส 1 ปีนี้ วงเงิน 5-8 หมื่นล้านบาท
นายกรณ์ จาติกวณิช รมว.คลัง กล่าวภายลัง ประชุมคณะกรรมการนโยบายและกำกับบริหารหนี้สาธารณะ ว่า คลังมีแผนที่จะออกพันธบัตรออมทรัพย์ไทยเข้มแข็งรอบสอง วงเงิน 5-8 หมื่นล้านบาท ปลายไตรมาส 1 ของปี 2553 โดยใช้เงื่อนไขเดิมกับการออกพันธบัตรรอบแรก เน้นที่รายย่อยเป็นหลัก และกำหนดอัตราดอกเบี้ยสูงกว่าอัตราดอกเบี้ยเงินฝากเพื่อจูงใจรายย่อย
“เงื่อนไขพันธบัตรออมทรัพย์รอบสองยังเหมือนเดิมกับครั้งที่ออกไปก่อนหน้านี้ คือให้สิทธิผู้ฝากรายย่อยก่อน ถึงผู้สูงอายุในการได้รับสิทธิ์การซื้อพันธบัตรก่อน เพราะถือเป็นการสนับสนุนการออมของประชาชนให้มีเพิ่มมากขึ้น และยังเป็นการให้ประชาชนได้มีส่วนร่วมในการดำเนินโครงการไทยเข้มแข็ง” นายกรณ์ กล่าว
ทั้งนี้ การออกพันธบัตรออมทรัพย์ไทยเข้มแข็งรอบที่สองเป็นการรีไฟแนนซ์เงินกู้ระยะสั้นจากการทำสัญญากู้เงิน (เทอมโลน) กับสถาบันการเงิน เพื่อมาใช้ในโครงการไทยเข้มแข็ง โดยคณะรัฐมนตรีได้อนุมัติวงเงินกู้เทอมโลนรวม 1.5 แสนล้านบาท และเบิกจ่ายไปแล้วกว่า 2 หมื่นล้านบาท ส่วนที่เหลือเป็นวงเงินที่เตรียมไว้ใช้ในโครงการลงทุนในปี 2553
สำหรับขายจำหน่ายพันธบัตรออมทรัพย์ไทยเข้มแข็งรอบแรก วงเงิน 8 หมื่นล้านบาท ให้อัตราดอกเบี้ยแบบขั้นบันได 3-5% อายุพันธบัตร 5 ปี